
Sk o e 


Viaţa Sfântului mare mucenic Teodor Stratilat 


Sfântul Teodor a trăit pe vremea împăratului Liciniu (308-324), fiind cu neamul 
din cetatea Evhania (aproape de Evhaita, îm Asia Mică). Şi a fost în oaste 
stratilat, adică general, iar împăratul îi încredinţase cârmuirea cetății Heracleea, 





din ţinutul Pontului. Sfântul întrecea pe mulți cu virtuțile sufletului, cu frumu- 
seţea trupului şi cu puterea cuvântului şi mulţi căutau să-l aibă prieten. 


Până şi împăratul Liciniu dorea să-l întâlnească. Auzind, însă, că acest dregător 
al său nu numai că s-a îndepărtat de cinstirea zeilor, dar se ostenea şi cu 
propovăduirea credinţei în Hristos şi îndeamnă pe toţi să se lepede de închinarea 
idolilor, împăratul a hotărât să-l cerceteze el însuşi şi, de nu se va întoarce, cu 
înfricoşătoare moarte să-l piardă. 


Astfel, împăratul a venit în Heracleea şi, la cererea Sfântului Teodor, i-a dat 
acestuia îngăduinţa să ia idolii de aur acasă la el, spre a-i cinsti după datină. Dar, 
ducându-i acasă. Sfântul a sfărâmat idolii în bucăţi şi i-a împărțit săracilor. 


lar după ce s-a făcut ziuă, un sutaş a spus împăratului că a văzut capul de aur al 
zeiţei Artemida - zeiţa care fusese dată în ajun Sfântului Teodor - şi că acum era 
purtat de un sărac. Şi acesta, fiind întrebat, a mărturisit că de la Teodor Stratilat 
l-a primit. 


Și împăratul, auzind de o faptă ca aceasta, a rămas mut de mânie. Deci, po- 
runcind slujitorilor, sfântul a fost prins şi adus înaintea sa. Atunci, mărturisind el 
că toate cele spuse de sutaş sunt adevărate, a fost osândit la chinuri grele. 


Și a îndurat Sfântul Teodor, cu credinţă şi cu vitejie, toate chinurile; şi, păti- 
mind, neîncetat propovăduia credinţa în Hristos. În cele din urmă a fost răstignit 
pe cruce, unde a pătimit o zi întreagă, încât păgânii credeau că va muri, dar 
noaptea un înger l-a tămăduit de răni şi l-a făcut întreg sănătos. Această minune 
a adus pe mulţi la credinţa creştină. 


Deci, împăratul, văzând că nu poate să-l întoarcă la zadarnica cinstire a idolilor, 
a poruncit să 1 se taie capul. Şi, astfel, s-a săvârşit Sfântul Teodor mucenicește în 
ziua de 8 februarie a anului 320. 


După o vreme, sfintele lui moaşte au fost mutate în cetatea de naştere, Evhania 
(în apropiere de Evhaita), care mai apoi s-a numit Teodoropole, în cinstea 
sfântului. 


Peste multă vreme, în anul 1260, cea mai mare parte din moaştele lui a fost dusă 
la Veneţia, unde se afla şi astăzi. Aducerea cinstitelor sale moaşte din Heracleea 
în Evhania se prăznuieşte în fiecare an la 8 iunie. La aceeaşi dată se pomeneşte 
şi minunea care s-a făcut cu icoana lui, despre care mărturisesc Sfântul 
Anastasie Sinaitul şi Sfântul loan Damaschin. 





Astfel, aproape de cetatea Damascului era un loc numit Carsat, unde era o 
biserică a Sfântului mare mucenic Teodor Stratilat. Acest loc l-au luat turcii în 
stăpânire. Ei au adus în ea dobitoacele lor şi femeile şi copiii lor. Şi era acolo, 
zugrăvit pe perete, chipul Sfântului mare mucenic Teodor. Şi, într-o zi, şezând 
mulți necredincioşi în biserica aceea şi vorbind între ei, unul a luat un arc şi o 
săgeată şi, încordându-l, a tras în icoană. Şi s-a înfipt săgeata în umărul drept al 
sfântului şi îndată a curs sânge din icoană, ca dintr-un om viu. Şi, văzând acea 
minune, turcii s-au mirat, însă n-au ieşit din biserică, ci au locuit în ea mai 
departe. Şi erau acolo douăzeci de turci cu femeile şi copiii lor, şi, în puţine zile, 
toți au murit ca loviți de o amară boală. lar cei ce locuiau în afara bisericii, în 
aceeaşi vreme, au rămas întregi şi sănătoşi. 


Şi spune cuviosul Anastasie Sinaitul despre icoana aceea, pe care a văzut-o, că 
erau pe ea urme de sânge, care cursese din rană. Această minune a fost spre 
înfricoşarea necredincioşilor, iar nouă, credincioşilor, spre învăţătură, ca să ştim 
că datori suntem a cinsti sfintele icoane, pentru că cinstirea lor se înalță către cel 
înfățişat pe ele şi prin ele ni se dă şi lucrează în noi harul cel minunat al Dumne- 
zeului nostru. 


Tradiţia ortodoxă deosebeşte pe Sfântul Teodor Stratilat de Sfântul Teodor Tiron 
(pomenit la 17 februarie şi în prima sâmbătă a Postului mare). 


La noi în ţară se găsesc părți din moaştele Sfântului Teodor Stratilat la Catedrala 
arhiepiscopală din Râmnicu Vâlcea, precum şi în Bucureşti, la Mănăstirea 
Stavropoleos, la biserica Sfânta Vineri - Drumul Taberei, precum şi în alte sfinte 
locaşuri. 


Pentru rugăciunile Sfântului mare mucenic Teodor Stratilat, Hristoase Dumne- 
zeule, miluieşte-ne pe noi. Amin. 


Acatistul Sfântului mare mucenic Teodor Stratilat 
Preotul, după ce îşi pune epitrahilul şi felonul, deschide dvera şi dă obişnuita 
binecuvântare din faţa Sfintei Mese, zicând: Binecuvântat este Dumnezeul 
nostru, totdeauna, acum şi pururea şi în vecii vecilor. 
Strana: Amin. 
Dacă nu este preot de faţă, în locul binecuvântării de mai sus diaconul, monahul 


sau mireanul va rosti: Pentru rugăciunile Sfinţilor părinţilor noştri, Doamne 
lisuse Hristoase, Dumnezeul nostru, miluieşte-ne pe noi. Amin. 


Apoi se rostesc rugăciunile începătoare: 





Slavă Ţie, Dumnezeul nostru, Slavă ie ! 


Împărate ceresc, Mângâietorule, Duhul Adevărului, care pretutindenea eşti, şi 
toate le implineşti, Vistierul bunătăţilor şi Dătătorule de viaţă, vino şi te 
Sălăşluieşte întru noi, şi ne curăţeşte pe noi de toată intinăciunea, şi 
mântuieşte, Bunule, sufletele noastre. 


Sfinte Dumnezeule, Sfinte tare, Sfinte fără de moarte, miluieşte-ne pe noi. 
Sfinte Dumnezeule, Sfinte tare, Sfinte fără de moarte, miluieşte-ne pe noi. 
Sfinte Dumnezeule, Sfinte tare, Sfinte fără de moarte, miluieşte-ne pe noi. 


Slavă Tatălui şi Fiului şi Sfântului Duh. Şi acum şi pururea şi în vecii vecilor. 
Amin. 


Preasfântă Treime, miluieşte-ne pe noi; 

Doamne, curăţeşte păcatele noastre; 

Stăpâne, iartă fărădelegile noastre; 

Sfinte, cercetează şi vindecă neputinţele noastre, pentru numele Tău. 


Doamne, miluieşte ! 
Doamne, miluieşte ! 
Doamne, miluieşte ! 


Slavă Tatălui şi Fiului şi Sfântului Duh. Şi acum şi pururea şi în vecii vecilor. 
Amin. 


Tatăl nostru, care eşti în ceruri, Sfinţească-se numele Tău, vie împărăţia Ta, 
facă-se voia Ta precum în cer aşa şi pe pământ. Pâinea noastră cea spre fiinţă 
dă-ne-o nouă astăzi. Şi ne iartă nouă greşalele noastre, precum şi noi iertăm 
greşiţilor noştri. Şi nu ne duce pe noi în ispită, ci ne izbăveşte de cel rău. 


Dacă este preot de faţă, zice: Că a Ta este împărăția, şi puterea, şi slava, a 
Tatălui şi a Fiului şi a Sfântului Duh, acum şi pururea şi în vecii vecilor. Strana: 
Amin. 


Dacă nu va fi preot de faţă, diaconul, monahul sau mireanul va rosti: Pentru 
rugăciunile Sfinţilor părinţilor noştri, Doamne lisuse Hristoase, Dumnezeul 
nostru, miluieşte-ne pe noi. Amin. 


Apoi se zic troparele de umilință: 
Miluieşte-ne pe noi, Doamne, miluieşte-ne pe noi, că nepricepându-ne de nici 


un răspuns, această rugăciune aducem Ţie, ca unui Stăpân, noi, păcătoşii 
robii Tăi, miluieşte-ne pe noi. 





Slavă Tatălui şi Fiului şi Sfântului Duh. 


Doamne, miluieşte-ne pe noi, că întru Tine am nădăjduit; nu Te mânia pe noi 
foarte, nici pomeni fărădelegile noastre, ci caută şi acum ca un Milostiv şi ne 
izbăveşte pe noi de vrăjmaşii noştri, că Tu eşti Dumnezeul nostru şi noi 
Suntem poporul Tău, toți lucrul mâinilor Tale şi numele Tău chemăm. 


Şi acum şi pururea şi în vecii vecilor. Amin. 


Uşa milostivirii deschide-o nouă,binecuvântată Născătoare de Dumnezeu, ca 
Să nu pierim cei ce nădăjduim întru tine, ci să ne mântuim prin tine din nevoi, 
că tu eşti mântuirea neamului creştinesc. 


Cred Într-Unul Dumnezeu, Tatăl Atoţiitorul, Făcătorul cerului şi al pămân- 
tului, al tuturor celor văzute şi nevăzute. 

Și întru Unul Domn lisus Hristos, Fiul lui Dumnezeu, Unul-Născut, care din 
Tatăl S-a născut, mai înainte de toţi vecii. Lumină din Lumină, Dumnezeu 
adevărat din Dumnezeu adevărat, Născut, nu făcut, Cel de o fiinţă cu Tatăl, 
prin care toate s-au făcut. 

Care pentru noi oamenii şi pentru a noastră mântuire.S-a pogorât din ceruri 
Şi S-a întrupat de la Duhul Sfânt şi din Maria Fecioara Şi S-a făcut om. 

Şi S-a răstignit pentru noi în zilele lui Pilat din Pont, Și a pătimit şi S-a 
îngropat. Și a înviat a treia zi după Scripturi . 

Şi S-a suit la ceruri şi Şade de-a dreapta Tatălui. Şi iarăşi va să vină cu slavă, 
să judece viii şi morţii, A cărui Împărăţie nu va avea Sfârşit. 

Şi întru Duhul Sfânt, Domnul de viaţă Făcătorul, care din Tatăl purcede, 

Cela ce împreună cu Tatăl şi cu Fiul este închinat şi Slăvit, care a grăit prin 
prooroci. 

Întru-una Sfântă Sobornicească şi apostolească Biserică, 

Mărturisesc un botez întru iertarea păcatelor, 

Aştept învierea morţilor şi viaţa veacului ce va să fie. Amin ! 


Doamne, miluieşte ! (de 12 ori) 


Slavă Tatălui şi Fiului şi Sfântului Duh. Şi acum şi pururea şi în vecii vecilor. 
Amin. 


Veniţi să ne închinăm Împăratului nostru Dumnezeu. 

Veniţi să ne închinăm, şi Să cădem la Hristos Împăratul nostru Dumnezeu. 
Veniţi să ne închinăm, şi să cădem la însuşi Hristos Impăratul şi Dumnezeul 
nostru. 





Apoi: Psalmul 142 

1. Doamne, auzi rugăciunea mea, ascultă cererea mea, întru credincioşia Ta, 
auzi-mă, întru dreptatea Ta. 

2. Să nu intri la judecată cu robul Tău, că nimeni din cei vii nu-i drept 
înaintea Ta. 

3. Vrăjmaşul prigoneşte sufletul meu şi viaţa mea o calcă în picioare; făcutu- 
m-a să locuiesc în întuneric ca morţii cei din veacuri. 

4. Mâhnit e duhul în mine şi inima mea încremenită înlăuntrul meu. 

5. Adusu-mi-am aminte de zilele cele de demult; cugetat-am la toate lucrurile 
Tale, la faptele mâinilor Tale m-am gândit. 

6. Întins-am către Tine mâinile mele, sufletul meu ca un pământ însetoşat. 

7. Degrab auzi-mă, Doamne, că a slăbit duhul meu. Nu-ţi întoarce faţa Ta de 
la mine, ca să nu mă asemăn celor ce se coboară în mormânt. 

8. Fă să aud dimineaţa mila Ta, că la Tine îmi este nădejdea. Arată-mi calea 
pe care voi merge, că la Tine am ridicat sufletul meu. 

9. Scapă-mă de vrăjmaşii mei, că la Tine alerg, Doamne. 

10. Învaţă-mă să fac voia Ta, că Tu eşti Dumnezeul meu. Duhul Tău cel bun 
Să mă povăţuiască la pământul dreptăţii. 

11. Pentru numele Tău, Doamne, dăruieşte-mi viaţă. Întru dreptatea Ta scoate 
din necaz sufletul meu. 

12. Fă bunătate de stârpeşte pe vrăjmaşii mei şi pierde pe toţi cei ce necăjesc 
sufletul meu, că eu sunt robul Tău. 


Slavă Tatălui şi Fiului şi Sfântului Duh. Şi acum şi pururea şi în vecii vecilor. 
Amin. 


Aliluia, Aliluia, Aliluia. Slavă Ţie, Dumnezeul nostru, slavă ie. (de trei ori). 
Şi îndată se cântă, pe glasul al 4-lea: 


Dumnezeu este Domnul şi S-a arătat nouă. Bine este cuvântat Cel ce vine 
întru numele Domnului. (de 3 ori), 


Tropar, glasul al 4-lea: Strălucit voievod al adevăratei oşti a împăratului ceresc 
ai ajuns, fericite Teodor, purtătorule de că înţelepţeşte te-ai luptat cu armele 
credinței şi mulțimile demonilor le-ai înfrânt şi adevărat biruitor te-ai arătat. 
Pentru aceasta pe tine cu credinţă pururea te te fericim, (de două ori). 


Slavă Tatălui şi Fiului şi Sfântului Duh. Şi acum şi pururea şi în vecii vecilor. 
Amin. 


Al Născătoarei-Invierii, acelaşi glas: Taina cea din veac ascunsă şi de îngeri 
neştiută, prin tine, Născătoare de Dumnezeu, celor de pe pământ s-a arătat, 





Dumnezeu întrupându-Se întru unire neamestecată şi Crucea de bunăvoie pentru 
noi luând, prin care înviind pe cel Intâi zidit, a mântuit din moarte sufletele 
noastre. 


Apoi: Doamne, miluieşte ! (de 3 ori) 


Slavă Tatălui şi Fiului şi Sfântului Duh. Şi acum şi pururea şi în vecii vecilor. 
Amin. 


1. Miluieşte-mă, Dumnezeule, după mare mila Ta 

2. Și după mulţimea îndurărilor Tale, şterge fărădelegea mea. 

3. Mai vârtos mă spală de fărădelegea mea şi de păcatul meu mă curăţeşte. 

4, Că fărădelegea mea eu o cunosc şi păcatul meu înaintea mea este pururea. 
5. Ţie unuia am greşit şi rău înaintea Ta am făcut, aşa încât drept eşti Tu 
întru cuvintele Tale şi biruitor când vei judeca Tu. 

6. Că iată întru fărădelegi m-am zămislit şi în păcate m-a născut maica mea. 

7, Că iată adevărul ai iubit; cele nearătate şi cele ascunse ale înţelepciunii 
Tale mi-ai arătat mie. 

8. Stropi-mă-vei cu isop şi mă voi curăţi; spăla-mă-vei şi mai vârtos decât 
zăpada mă voi albi. 

9. Auzului meu vei da bucurie şi veselie; bucura-se-vor oasele mele cele 
smerite. 

10. Întoarce faţa Ta de la păcatele mele şi toate fărădelegile mele şterge-le. 

11. Inimă curată zideşte întru mine, Dumnezeule, şi duh drept înnoieşte întru 
cele dinlăuntru ale mele. 

12. Nu mă lepăda de la faţa Ta şi Duhul Tău cel sfânt nu-l lua de la mine. 

13. Dă-mi mie bucuria mântuirii Tale şi cu duh stăpânitor mă întăreşte. 

14. Învăţa-voi pe cei fărădelege căile Tale şi cei necredincioşi la Tine se vor 
întoarce. 

15. Izbăveşte-mă de vărsarea de sânge, Dumnezeule, Dumnezeul mântuirii 
mele; bucura-se-va limba mea de dreptatea Ta. 

16. Doamne, buzele mele vei deschide şi gura mea va vesti lauda Ta. 

17. Că de ai fi voit jertfă, Ți-aş fi dat; arderile de tot nu le vei binevoi. 

18. Jertfa lui Dumnezeu: duhul umilit; inima înfrântă şi smerită Dumnezeu 
nu 0 va urgisi. 

19, Fă bine, Doamne, întru bună voirea Ta, Sionului şi să se zidească zidurile 
Ierusalimului. 

20. Atunci vei binevoi jertfa dreptăţii, prinosul şi arderile de tot; atunci vor 
pune pe altarul Tău viței. 


Condacele şi icoasele 





Condacul 1 

Cu vitejie şi încredere tare în ajutorul cel de sus, Sfinte Teodor Stratilat, ai 
nimicit oarecând balaurul ce pustia cetatea ta, apoi cu mare îndrăzneală, ai 
înfruntat şi pe Liciniu, tiranul cel păgân, întărind întru mărturisire pe creştini şi 
aducând pe mulți la credinţă. Pentru aceasta, noi după vrednicie îți cântăm: 
Bucură-te, mare mucenice Teodor, viteaz ostaş al lui Hristos! 


Icosul 1 

Precum cerul este împodobit cu mulţimea stelelor, aşa şi marea ceată a muce- 
nicilor luminează tăria Bisericii lui Hristos. Stea luminoasă fiind şi tu, mare 
mucenice Teodor, către tine ne îndreptăm privirile, minunându-ne de vitejia ta, 
prin care ai înfruntat moartea pentru Domnul şi ai primit cununa cea neveştejită 
din dreapta Stăpânului, pentru care îţi aducem aceste cântări de laudă: 

Bucură-te, viteaz ostaş al lui Hristos; 

Bucură-te, neînfricat comandant de oşti; 

Bucură-te, neînfrânt mărturisitor; 

Bucură-te, luptător pentru credinţă; 

Bucură-te, nimicitor al zeilor mincinoşi; 

Bucură-te, răbdător de chinuri; 

Bucură-te, pildă pentru cei prigoniţi; 

Bucură-te, nimicitor al balaurului cumplit; 

Bucură-te, cel ce ai izbăvit pe cei din primejdii; 

Bucură-te, următor al Pătimirilor Domnului; 

Bucură-te, cel împreună răstignit prin suferinţe; 

Bucură-te, mare mucenice Teodor, viteaz ostaş al lui Hristos! 


Condacul 2 

Mare şi viteaz ostaş te-ai dovedit în oastea împărătească, dar şi mai înţelept te-ai 
arătat în oastea credinţei celei adevărate, pentru care ai fost încununat de Hri- 
stos, Împăratul împăraţilor, căruia îi cîntăm: Aliluia! 


Icosul 2 

Trăind pe vremea cumplitelor prigoane împotriva creştinilor, sfinte, ai strălucit 
în dreapta credinţă şi ai stăruit în ea, urând idolii cei mincinoşi şi punându-ţi 
toată nădejdea în cerescul Împărat, fără frică de răzbunarea împăratului păgân. 
Deci, văzând noi credinţa şi statornicia ta, îți cântăm: 

Bucură-te, vlăstar al Pontului; 

Bucură-te, fiu al Bisericii; 

Bucură-te, neînfricat ostaş al lui Hristos; 

Bucură-te, următor statornic al dreptei credinţe; 

Bucură-te, biruitor al ispitelor celui viclean; 

Bucură-te, cel ce ai ruşinat pe păgâni; 

Bucură-te, nimicitor al idolilor; 





Bucură-te, propovăduitor al adevărului; 

Bucură-te, îmbărbătare pentru cei slabi; 

Bucură-te, ocrotitor al celor prigoniţi; 

Bucură-te, cuceritor al cununii neveştejite; 

Bucură-te, mare mucenice Teodor, viteaz ostaş al lui Hristos! 


Condacul 3 

Luptând vitejeşte în oastea împăratului şi dobândind dregătoria de cârmuitor al 
cetăţii Heracleea, mai mult te-ai supus cerescului Împărat, propovăduind cre- 
dinţa creştină în cetatea ta şi aducând la Hristos pe mulţi dintre închinătorii la 
idoli, pentru care şi noi Îi cântăm împreună cu tine: Aliluia! 


Icosul 3 

Văzând prigoana cea crudă ridicată împotriva creştinilor din nelegiuită poruncă, 
tu nicidecum nu te-ai înspăimântat, ci cu mare îndrăzneală ai propovăduit pe 
lisus, pentru aceasta şi noi, minunându-ne de îndrăzneala ta, îţi cântăm unele ca 
acestea: 

Bucură-te, purtător de chinuri; 

Bucură-te, podoabă a Bisericii; 

Bucură-te, surpător al idolilor; 

Bucură-te, luminător al oamenilor; 

Bucură-te, dar făcut nouă de Dumnezeu; 

Bucură-te, turn neclintit al credinţei; 

Bucură-te, omorâtor al balaurului pământesc; 

Bucură-te, biruitor al şarpelui celui nevăzut; 

Bucură-te, ostaş neînvins în războaie; 

Bucură-te, luptător neînfricat; 

Bucură-te, purtător al armei sfintei cruci; 

Bucură-te, mare mucenice Teodor, viteaz ostaş al lui Hristos! 


Condacul 4 

Nesocotit-ai ademenirile cele viclene ale prigonitorului Liciniu şi ai rămas 
statornic în adevărata credinţă, încurajând pe creştini şi sporind numărul celor 
luminaţi prin botezul în numele Sfintei Treimi. Pentru aceasta, cântăm cu mul- 
ţumire lui Dumnezeu: Aliluia! 


Icosul 4 

Cu adevărat dar al lui Dumnezeu fiind, Teodor fericite, lupta cea bună ai luptat 
şi credinţa cea dreaptă ai păzit, iar ca răsplată, cununa cea neveştejită ai dobân- 
dit şi sălaş statornic în ceata Sfinţilor mucenici ai primit, iar noi, prăznuind 
pomenirea ta, îţi cântăm unele ca acestea: 

Bucură-te, îndrăzneţ mustrător al tiranilor; 

Bucură-te, viteaz răbdător de chinuri; 





Bucură-te, cel ce te-ai învrednicit a te răstigni pe cruce; 
Bucură-te, cel chinuit şi batjocorit; 

Bucură-te, cel ce ai câştigat cununa slavei; 

Bucură-te, cel ce ca un înger ai vieţuit pe pământ; 

Bucură-te, înţelept învăţător al evlaviei; 

Bucură-te, chip desăvârşit al virtuţilor; 

Bucură-te, sfeşnic ce răspândeşti lumina credinţei; 

Bucură-te, cel încununat cu veşnică mărire; 

Bucură-te, ostaş plin de smerenie; 

Bucură-te, mare mucenice Teodor, viteaz ostaş al lui Hristos! 


Condacul 5 

Purtând arma dreptei credinţe, te-ai luptat, înțelepte Teodor, şi ai biruit cetele 
diavoleşti, viteaz purtător de biruință arătându-te; pentru aceasta, pe tine cu 
credinţă pururea te fericim, cântând lui Dumnezeu: Aliluia! 


Icosul 5 

Biserica lui Hristos se veseleşte la pomenirea ta, mare mucenice, că ai ascultat 
mai mult de poruncile dumnezeieşti decât de cele omeneşti ale împăratului 
nelegiuit şi crud, sporind astfel ceata celor care au luptat şi au suferit pentru 
Hristos. De aceea şi noi, minunându-ne de vitejia ta, îţi aducem această cântare 
de laudă: 

Bucură-te, luptător cu armele credinţei; 

Bucură-te, biruitor al uneltirilor celui viclean; 

Bucură-te, cinstitor al adevăratului Dumnezeu; 

Bucură-te, văditor al minciunii idoleşti,; 

Bucură-te, cel ocrotit de pavăza credinţei; 

Bucură-te, cel acoperit cu coiful mântuirii; 

Bucură-te, cel păzit cu platoşa dreptăţii; 

Bucură-te, cel încins cu brâul puterii; 

Bucură-te, cel ce porți sabia Duhului; 

Bucură-te, cel ce ai răsturnat idolii; 

Bucură-te, cel ce ai doborât uneltirile diavoleşti; 

Bucură-te, mare mucenice Teodor, viteaz ostaş al lui Hristos! 


Condacul 6 

Înfuriat de vitejeasca ta înfruntare, nelegiuitul Liciniu a poruncit să fii pus la 
cele mai grele chinuri, dar tu nu te-ai înspăimântat de uneltirile şi amenințările 
lui, ci ai primit cu bucurie moartea mucenicească, privind spre răsplata veşnică, 
de aceea şi noi, minunându-ne de vitejia ta, cântăm lui Dumnezeu: Aliluia! 


Icosul 6 





Nici bătaia, nici sfâşierea trupului tău, nici văpaia focului, nici pironirea pe 
cruce n-au fost în stare să micşoreze răbdarea şi statornicia ta, Sfinte Teodor, ci 
ai suferit cu vitejie moartea pentru Hristos ca să dobândeşti viaţa veşnică. Pentru 
aceasta şi noi, lăudându-te, îţi cântăm: 

Bucură-te, cel ce, prin statornicie, ai uimit pe călăi; 

Bucură-te, cel ce ai ruşinat pe tiranul Liciniu; 

Bucură-te, cel ce ai sfărâmat săgețile vicleanului; 

Bucură-te, cel ce ai înlăturat sfaturile păgânilor; 

Bucură-te, ajutor al celor lipsiţi; 

Bucură-te, tămăduitor al bolnavilor; 

Bucură-te, mângâietor al celor neputincioşi; 

Bucură-te, alinător al durerilor, 

Bucură-te, întărire a celor deznădăjduiţi; 

Bucură-te, cel ce ne ajuţi să ne purtăm crucea; 

Bucură-te, cel ce ne dai putere în suferinţe; 

Bucură-te, mare mucenice Teodor, viteaz ostaş al lui Hristos! 


Condacul 7 

Chemat fiind în Nicomidia de păgânul Liciniu şi nevrând să te duci şi să laşi 
cetatea pe care ai scos-o din mâinile diavolului, crudul împărat a venit cu mare 
oaste şi cu alai la Heracleea să te atragă din nou la închinarea idolilor; dar toată 
truda lui a fost zadarnică, iar noi, pentru aceasta, cântăm lui Dumnezeu: Aliluia! 


Icosul 7 

Nici făgăduinţele, nici amenințările crudului tiran n-au avut putere asupra ta, 
pentru că erai înflăcărat de credinţa în Hristos şi de fierbinte dragoste pentru El. 
Drept aceea, uimiţi de puterea răbdării tale, îți cântăm şi noi unele ca acestea: 
Bucură-te, cel înzestrat cu har dumnezeiesc; 

Bucură-te, cel întărit în credinţă de pronia cerească; 

Bucură-te, cel luminat de sfinţii îngeri; 

Bucură-te, ostaş bine într-armat în lupta muceniciei; 

Bucură-te, viteaz înflăcărat de focul dragostei de Dumnezeu; 

Bucură-te, cel ce împarţi dar de sus tuturor celor lipsiţi; 

Bucură-te, cel ce ai înfrânt nebunia lui Liciniu; 

Bucură-te, cel ce ai sfărâmat cursele celui viclean; 

Bucură-te, cel ce ai încurajat pe cei slabi în credinţă; 

Bucură-te, tămâie a rugăciunii neîncetate; 

Bucură-te, grăitor al psalmilor prorocului David; 

Bucură-te, mare mucenice Teodor, viteaz ostaş al lui Hristos! 


Condacul 8 
Liciniu tiranul, venind la Heracleea, a adus chipurile cele de aur şi de argint ale 
zeilor mincinoşi, crezând că te va îndupleca să te închini lor şi să le aduci jertfă; 





tu, însă, cu multă înţelepciune, l-ai făcut să-ți încredinţeze ţie idolii, pe care 
sfărâmându-i, ai împărțit săracilor aurul şi argintul, cântând lui Dumnezeu: 
Aliluia! 


Icosul 8 

Chemat fiind de crudul tiran la Nicomidia, n-ai voit să te duci acolo, pentru ca 
pătimirea ta să fie în faţa celor pe care tu i-ai adus la credinţă, ca astfel să se 
întărească prin mucenicia ta, ceea ce s-a întâmplat; iar noi, uimiți de înţelep- 
ciunea ta, îți cântăm: 

Bucură-te, grabnic sprijinitor al celor din nevoi; 

Bucură-te, izbăvitor al celor necăjiţi; 

Bucură-te, tămăduitor al celor suferinzi; 

Bucură-te, cel ce potoleşti întristările; 

Bucură-te, biruitor al diavolilor; 

Bucură-te, luptător împotriva vicleniilor celui rău; 

Bucură-te, sfărâmător al relei credinţe; 

Bucură-te, cel al cărui sânge a înroşit pământul; 

Bucură-te, cel ce ai simţit pe trupul tău rănile lui Hristos; 

Bucură-te, cel mai puternic decât văpaia focului; 

Bucură-te, câştigător al cununii celei neveştejite; 

Bucură-te, mare mucenice Teodor, viteaz ostaş al lui Hristos! 


Condacul 9 

În vremea chinurilor la care ai fost supus, un glas din cer ţi-a strigat: „Îndrăz- 
neşte, Teodor, că Eu sunt cu tine!" Aceasta te-a întărit, încât chinurile cele mai 
grozave ca pe nişte nimicuri le-ai socotit, gândindu-te numai la viaţa cea feri- 
cită şi fără de sfârşit, pentru care şi noi împreună cu tine cântăm lui Dumnezeu: 
Aliluia! 


Icosul 9 

Mustrat de împăratul pentru sfărâmarea zeilor mincinoşi, ai răspuns: „Ce fel de 
zei sunt aceştia care nu s-au putut apăra şi s-au lăsat sfărâmaţi de un muritor?" 
De aceea, tiranul Liciniu a poruncit să fii supus la cele mai îngrozitoare chinuri, 
dar tu pe toate le-ai suferit cu dragoste, pentru care şi noi îți cântăm acestea: 
Bucură-te, surpător al mândriei celui potrivnic; 

Bucură-te, vas de mult preţ al Stăpânului; 

Bucură-te, luminător în întunericul păgânătăţii; 

Bucură-te, ocrotitor al săracilor şi al văduvelor; 

Bucură-te, întărire a credincioşilor; 

Bucură-te, odihnă pentru cei osteniţi; 

Bucură-te, tămăduitor al bolnavilor; 

Bucură-te, izbăvire a celor robiţi; 

Bucură-te, mângâiere a celor întristaţi,; 





Bucură-te, sprijinitor al celor neputincioşi; 
Bucură-te, toiag puternic al bătrâneților; 
Bucură-te, mare mucenice Teodor, viteaz ostaş al lui Hristos! 


Condacul 10 

Văzând tiranul Liciniu că rabzi vitejeşte toate chinurile, a poruncit călăilor să te 
răstignească pe cruce, iar tu, auzind această poruncă, te-ai bucurat că te învred- 
niceşti a suferi aceleaşi chinuri ca şi Mântuitorul tău, căruia îi cântar: Aliluia! 


Icosul 10 

Fiind pironit pe cruce, ca şi Fiul lui Dumnezeu, un înger trimis din cer a venit şi 
te-a întărit. Apoi te-a luat de pe cruce şi ţi-a tămăduit toate rănile, pentru care tu 
ai dat laudă lui Dumnezeu, iar noi cântăm ţie: 

Bucură-te, împreună vorbitor cu îngerii; 

Bucură-te, visterie a milei lui Dumnezeu; 

Bucură-te, îndreptare a celor rătăciți; 

Bucură-te, cel ce ai astupat gurile hulitorilor; 

Bucură-te, cârmaci bun al corăbiei duhovniceşti; 

Bucură-te, cel ce locuieşti în locaşurile Raiului; 

Bucură-te, cel ce te-ai lepădat de bunurile pământeşti; 

Bucură-te, cel ce ai câştigat comoara veşnicelor bunătăţi; 

Bucură-te, cel nebiruit de chinurile îngrozitoare; 


Bucură-te, cel împodobit cu rănile Domnului; 
Bucură-te, cel de a cărui răbdare s-au mirat călăi; 
Bucură-te, mare mucenice Teodor, viteaz ostaş al lui Hristos! 


Condacul 11 
Poruncind tiranul cel păgân să ţi se taie capul, iar trupul să fie închis într-o raclă 
de plumb şi aruncat în mare, ca să nu fie păstrat de creştini, pentru aceasta toată 
cetatea s-a îndurerat, iar mulţi din ostaşii păgâni au mărturisit pe Hristos, cân- 
tând: Aliluia! 


Icosul 11 

Văzând, sfinte, răscoala care s-a iscat în cetate pentru a-ţi scăpa viaţa, tu ai 
potolit-o zicând: „încetați! Că şi Hristos a fost răstignit şi a oprit pe îngeri a-l 
face răzbunare. De ce vă tulburaţi? Lăudată să fie voia lui Dumnezeu." Atunci 
poporul s-a liniştit şi mulţi au venit la dreapta credință. Pentru aceasta noi 
aducem ţie cântare de laudă: 

Bucură-te, temelie neclintită a Ortodoxiei; 

Bucură-te, pavăză a biruinţei; 

Bucură-te, folositor al suferinzilor; 

Bucură-te, nesecată comoară de binefaceri; 

Bucură-te, călăuză spre mântuire; 





Bucură-te, săturare a celor flămânzi; 

Bucură-te, îmbrăcăminte celor goi; 

Bucură-te, ruşinător al diavolilor; 

Bucură-te, candelă luminoasă; 

Bucură-te, propovăduitor al Evangheliei; 

Bucură-te, ocrotitor al celor evlavioşi; 

Bucură-te, mare mucenice Teodor, viteaz ostaş al lui Hristos! 


Condacul 12 

Toată truda păgânului Liciniu de a te abate de la mărturisirea lui Hristos a ră- 
mas deşartă, pentru că tu, înfruntându-l cu îndrăznire, l-ai ruşinat. lar creştinii, 
prinzând putere, s-au întărit în credinţă, lăudând cu mare glas pe Dumnezeu Cel 
în Treime şi cântându-I: Aliluia! 


Icosul 12 

În timpul chinurilor pe care le-ai suferit, orice bolnav se apropia de tine se 
vindeca de neputinţa sa, iar după ce trupul tău a fost înmormântat la locul 
naşterii tale, la mormântul tău se făceau nenumărate minuni. Pentru aceea şi noi 
îți aducem cântări de laudă: 

Bucură-te, podoabă veşnică a Raiului; 

Bucură-te, stâlp puternic al credinţei; 

Bucură-te, nimicitor al rătăcirilor; 

Bucură-te, cel ce ai semănat sămânţa bună în țarina sufletelor; 

Bucură-te, cel ce ai tăiat rădăcinile păgânătăţii; 

Bucură-te, foc nestins dragostei dumnezeieşti; 

Bucură-te, cel prin care adevărul s-a vădit; 

Bucură-te, cel prin care credinţa s-a răspândit; 

Bucură-te, cel prin care este propovăduită Treimea; 

Bucură-te, frumuseţe a Bisericii Ortodoxe; 

Bucură-te, rugător pentru mântuirea noastră; 

Bucură-te, mare mucenice Teodor, viteaz ostaş al lui Hristos! 


Condacul 13 (de trei ori) 

O, Sfinte mare mucenice Teodor, primeşte cu bunăvoință această laudă, pe care 
ţi-o aducem din toată inima, şi mijloceşte pentru noi către Preasfânta Treime, să 
ne ferească de tot răul şi necazul, să ne dăruiască iertare de păcate şi să ne în- 
vrednicească împărăției Sale, ca în veci să-l cântăm: Aliluia! 


Şi se zic iarăşi: 
Icosul 1 


Precum cerul este împodobit cu mulţimea stelelor, aşa şi marea ceată a muce- 
nicilor luminează tăria Bisericii lui Hristos. Stea luminoasă fiind şi tu, mare mu- 





cenice Teodor, către tine ne îndreptăm privirile, minunându-ne de vitejia ta, prin 
care ai înfruntat moartea pentru Domnul şi ai primit cununa cea neveştejită din 
dreapta Stăpânului, pentru care îți aducem aceste cântări de laudă: 

Bucură-te, viteaz ostaş al lui Hristos; 

Bucură-te, neînfricat comandant de oşti; 

Bucură-te, neînfrânt mărturisitor; 

Bucură-te, luptător pentru credinţă; 

Bucură-te, nimicitor al zeilor mincinoşi; 

Bucură-te, răbdător de chinuri; 

Bucură-te, pildă pentru cei prigoniţi; 

Bucură-te, nimicitor al balaurului cumplit; 

Bucură-te, cel ce ai izbăvit pe cei din primejdii; 

Bucură-te, următor al Pătimirilor Domnului; 

Bucură-te, cel împreună răstignit prin suferinţe; 

Bucură-te, mare mucenice Teodor, viteaz ostaş al lui Hristos! 


Condacul 1 

Cu vitejie şi încredere tare în ajutorul cel de sus, Sfinte Teodor Stratilat, ai nimi- 
cit oarecând balaurul ce pustia cetatea ta, apoi cu mare îndrăzneală, ai înfruntat 
şi pe Liciniu, tiranul cel păgân, întărind întru mărturisire pe creştini şi aducând 
pe mulţi la credinţă. Pentru aceasta, noi după vrednicie îţi cântăm: Bucură-te, 
mare mucenice Teodor, viteaz ostaş al lui Hristos! 


După citirea Acatistului, rostim rugăciunea: Cuvine-se, cu adevărat, să te 
fericim pe tine, Născătoare de Dumnezeu, cea pururea fericită şi prea 
nevinovată şi Maica Dumnezeului nostru. Ceea ce eşti mai cinstită decât 
Heruvimii şi mai Slăvită, fără de asemănare, decât Serafimii, care fără 
stricăciune, pe Dumnezeu Cuvântul ai născut, pe tine, cea cu adevărat 
Născătoare de Dumnezeu, te mărim. 


Dacă este preot, acesta rosteşte ectenia întreită, după care face otpustul obişnuit. 
În lipsa preotului, după rugăciunea către Maica Domnului, zicem: Pentru 
rugăciunile Sfinților părinților noştri, Doamne lisuse Hristoase, Dumnezeul no- 
stru, miluieşte-ne pe noi. Amin. 


ie sk se 


„Strălucit voievod al adevăratei oşti a Împăratului ceresc ai ajuns, fericite 
Teodor, purtătorule de biruinţă: că înţelepţeşte te-ai luptat cu armele credinţei şi 
mulțimile demonilor le-ai înfrânt şi adevărat biruitor te-ai arătat. Pentru aceasta 
pe tine cu credinţă pururea te fericim.” (Troparul Sfântului mare mucenic Teo- 
dor Stratilat 








